BBLเชิญชวนเยาวชนสร้างนิสัยรักการออมเปิดบัญชีสินมัธยะทรัพย์ทวี-บัวหลวงคิดส์
ธนาคารกรุงเทพ เชิญชวนเยาวชนไทยสร้างวินัยการออมด้วยการฝากเงินเป็นประจำเท่ากันทุกเดือน ต่อเนื่องกันเป็นเวลา 24 เดือน กับบัญชีเงินฝากสินมัธยะทรัพย์ทวี-บัวหลวงคิดส์ และสินมัธยะทรัพย์ทวี ที่สามารถรับอัตราดอกเบี้ยพิเศษที่สูงกว่าเงินฝากประจำทั่วไป อีกทั้งยังได้รับการยกเว้นภาษีเงินได้จากดอกเบี้ย เมื่อฝากครบตามเงื่อนไข พิเศษสำหรับผู้เปิดบัญชีดังกล่าวตั้งแต่ 2,000 บาทขึ้นไปสามารถรับกระปุกบัวหลวง Blink Bling มูลค่าใบละ 80 บาททันที ตั้งแต่วันนี้ถึง 28 กุมภาพันธ์ 2559 หรือจนกว่ากระปุกจะหมด
12 ม.ค. 2559

ดร.ทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ จำกัด (มหาชน) หรือ BBL เปิดเผยว่า ธนาคารได้จัดกิจกรรมเชิญชวนเยาวชนให้เกิดจุดเริ่มต้นสร้างวินัยการออมเงินให้เกิดขึ้นกันตนเอง ด้วยการฝากเงินเป็นประจำเท่ากันทุกเดือน ระยะเวลาต่อเนื่องกัน 24 เดือน กับบัญชีเงินฝากสินมัธยะทรัพย์ทวี-บัวหลวงคิดส์ และสินมัธยะทรัพย์ทวี ด้วยสิทธิพิเศษด้านอัตราดอกเบี้ยที่ธนาคารมอบให้สูงกว่าเงินฝากประจำทั่วไป (อัตราดอกเบี้ยเงินฝากประจำ 12 เดือน บวก 0.75%) อีกทั้งยังได้รับการยกเว้นภาษีเงินได้จากดอกเบี้ยที่ได้รับ เมื่อฝากครบตามที่ได้กำหนด
ธนาคารเห็นความสำคัญในการมีส่วนร่วมช่วยกระตุ้นและปลูกฝังให้บุตรหลานรู้จักการออมตั้งแต่ยังเด็ก นอกจากสิทธิพิเศษด้านอัตราดอกเบี้ยที่มอบให้แล้ว ธนาคารได้จัดทำเครื่องมือในการสร้างวินัยการออมด้วยการจัดทำกระปุกบัวหลวง Blink Blink Family มูลค่าใบละ 80 บาท มอบเป็นของขวัญให้กับผู้เปิดบัญชีเงินฝากสินมัธยะทรัพย์ทวี หรือบัญชีเงินฝากสินมัธยะทรัพย์ทวี-บัวหลวงคิดส์ ตั้งแต่ 2,000 บาทขึ้นไป ตั้งแต่วันนี้จนถึง 29 กุมภาพันธ์ 2559
การฝากเงินจะต้องดำเนินการเป็นประจำทุกเดือนในจำนวนที่เท่ากันตามที่ได้ตกลงไว้กับธนาคาร สามารถดำเนินการได้ในทุกช่องทางทั้งที่สาขาธนาคาร หรือผ่านเครื่องบัวหลวงเอทีเอ็ม เครื่องรับฝากเงินสดอัตโนมัติ บริการบัวหลวงโฟน บริการบัวหลวง ไอแบงก์กิ้ง บริการบัวหลวง เอ็มแบงก์กิ้ง หรือบริการโอนเงินตามคำสั่ง (Standing Order Service)โดยนำฝากต้องไม่เกินวันทำการสุดท้ายของธนาคารในเดือนนั้นๆ เพื่อให้เป็นไปตามเงื่อนไขและข้อบังคับในการยกเว้นภาษี ทั้งนี้ลูกค้าที่สนใจสามารถสอบถามข้อมูลเพิ่มเติมหรือเปิดบัญชีเงินฝากดังกล่าวได้ที่ธนาคารกรุงเทพทุกสาขาทั่วประเทศ หรือสอบถามรายละเอียดเพิ่มเติมได้ที่บัวหลวงโฟน โทร.1333 และ www.bangkokbank.com